“แม็คโคร” ลดราคา “น้ำมันปาล์ม” ทุกสาขาทั่วประเทศ ขานรับนโยบายพาณิชย์
“แม็คโคร” ลดราคา “น้ำมันปาล์ม” ทุกสาขาทั่วประเทศ ขานรับนโยบายกระทรวงพาณิชย์ ช่วยลดค่าครองชีพประชาชน
“แม็คโคร” ลดราคา “น้ำมันปาล์ม” ทุกสาขาทั่วประเทศ ขานรับนโยบายกระทรวงพาณิชย์ ช่วยลดค่าครองชีพประชาชน
14 ก.ค. 2565

นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ และนายวัฒนศักย์ เสือเอี่ยม อธิบดีกรมการค้าภายใน เข้าตรวจเยี่ยมการปรับลดราคาน้ำมันปาล์มขวดตามต้นทุนการผลิตที่ปรับลง เพื่อช่วยลดภาระค่าครองชีพประชาชน ณ แม็คโคร สาขานครอินทร์
โดยมี นางศิริพร เดชสิงห์ รองประธานเจ้าหน้าที่บริหาร สายงานการสื่อสารองค์กร บริษัท สยามแม็คโคร จำกัด (มหาชน) และคณะผู้บริหารให้การต้อนรับ พร้อมกันนั้นยังได้ตรวจราคาสินค้าทั่วไป ซึ่งแม็คโคร ร่วมกับกรมการค้าภายใน กระทรวงพาณิชย์ นำสินค้าจำเป็นมากกว่า 5,000 รายการ จัดราคาขายส่ง ถูกทุกวัน ผ่านโครงการ “ราคาฝ่าวิกฤต ลดค่าครองชีพประชาชน” ในแม็คโคร ทุกสาขาทั่วประเทศด้วย
ทั้งนี้ โครงการ “ราคาฝ่าวิกฤต ลดค่าครองชีพประชาชน” จะมีระยะเวลาตั้งแต่วันนี้ถึง 6 กันยายนนี้ ซึ่งมีการคัดเลือกสินค้าจำเป็นต่อการดำรงชีวิตและประกอบธุรกิจ อาทิ อาหารสด ข้าวสาร ซอสปรุงรส เครื่องดื่มร้อนและเย็น สินค้าของใช้ส่วนบุคคล และอื่นๆ หมุนเวียนลดราคาพิเศษตลอดโครงการ พร้อมมีโปรโมชั่นในหลายรูปแบบทั้ง การลดราคา  ซื้อยกลังถูกกว่า  ยิ่งซื้อยิ่งคุ้ม  พร้อมมีบริการพิเศษเสริม อาทิ ฟรีค่าขนส่งสินค้า เมื่อสั่งสินค้าผ่าน MakroClick ตั้งแต่ 1,000 บาทขึ้นไป